Meddelelse fra Kommissionen i henhold til fremgangsmåden i artikel 4, stk. 1, litra a), i Rådets forordning (EØF) nr. 2408/92

Indførelse af forpligtelse til offentlig tjeneste hvad angår ruteflyvning i Italien

(2002/C 119/08)

Den italienske regering har i henhold til bestemmelserne i artikel 4, stk. 1, litra a), i Rådets forordning nr. 2408/92/EØF af 23. juli 1992 om EF-luftfartsselskabers adgang til luftruter inden for Fællesskabet og i overensstemmelse med beslutningerne truffet af tjenestegrenenes konference, der blev afholdt hos Regionen Sicilien, besluttet at indføre forpligtelse til offentlig tjeneste, hvad angår følgende ruter:

1. Ruter:

- Pantelleria-Trapani og retur

- Lampedusa-Trapani og retur

- Pantelleria-Palermo og retur

- Lampedusa-Palermo og retur

- Lampedusa-Catania og retur

- Trapani-Rom-Milano og retur

- Trapani-Bari-Venezia og retur

- Trapani-Catania og retur.

1.1. I overensstemmelse med artikel 9 i Rådets forordning nr. 95/93/EØF af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne kan de ansvarlige organer reservere bestemte ankomst- og afgangstidspunkter i de pågældende lufthavne, der er fuldt koordineret.

2. Forpligtelserne til offentlig tjeneste er følgende:

2.1. Mindstehyppighed

a) Pantelleria-Trapani og retur:

- Mindst to afgange hver vej fra 1. oktober til 31. maj og tre afgange hver vej fra 1. juni til 30. september samt i jule- og påskeperioderne.

b) Lampedusa-Trapani og retur:

- Mindst én afgang hver vej fra 1. oktober til 31. maj og to afgange hver vej fra 1. juni til 30. september.

c) Pantelleria-Palermo og retur:

- Mindst to afgange hver vej hele året.

d) Lampedusa-Palermo og retur:

- Mindst to afgange hver vej fra 1. oktober til 31. maj og tre afgange hver vej fra 1. juni til 30. september.

e) Lampedusa-Catania og retur:

- Mindst én afgang hver vej hele året.

f) Trapani-Rom-Milano og retur:

- Mindst to afgange hver vej fra 16. september til 14. juni og tre afgange hver vej fra 15. juni til 15. september.

g) Trapani-Bari-Venezia og retur:

- Mindst én afgang hver vej hele året.

h) Trapani-Catania og retur:

- Mindst én afgang hver vej hele året.

2.2. Tidstabel

For ruterne Pantelleria-Trapani og retur, Pantelleria-Palermo og retur, Lampedusa-Palermo og retur, Trapani-Lampedusa og retur, Trapani-Rom-Milano og retur samt Trapani-Bari-Venezia og retur skal der være en tidlig morgenafgang (6.00-9.00) og en sen returflyvning (18.00-21.00) for at passagerer, der er på forretningsrejse, kan foretage en ud- og hjemrejse på samme dag, med forbehold for eventuelle driftsrestriktioner i lufthavnene.

For de øvrige ruter Trapani-Catania og retur og Lampedusa-Catania og retur skal de fastsatte afgange gøre det muligt at fortsætte på de nationale og internationale ruter, der er fastsat i tidstabellen for Catania.

2.3. Hvad angår flytyper eller tilbudt kapacitet

De flytyper, der anvendes i de garanterede tidsrum, skal på ruterne Trapani-Rom-Milano og Trapani-Bari-Venezia have en kapacitet på 100 pladser hver og 40 pladser for de andre ruter. Alternativt kan der benyttes flytyper med en anden kapacitet, forudsat at der på årsbasis tilbydes en tilsvarende kapacitet i de garanterede tidsrum ved hjælp af ændret hyppighed.

2.4. Billetpriser

De højst tilladte billetpriser (uden moms og lufthavnsafgifter) på hver af ruterne er følgende:

- Pantelleria-Trapani og retur: 15,49 EUR

- Lampedusa-Trapani og retur: 18,08 EUR

- Pantelleria-Palermo og retur: 18,08 EUR

- Lampedusa-Palermo og retur: 20,66 EUR

- Lampedusa-Catania og retur: 18,08 EUR

- Trapani-Rom-Milano og retur: 56,81 EUR

- Trapani-Venezia og retur (via Bari): 56,81 EUR

- Trapani-Rom og retur: 38,73 EUR

- Trapani-Bari og retur: 36,15 EUR

- Trapani-Catania og retur: 18,08 EUR.

Der gælder ingen prisbegrænsninger for salg af eventuelt ledige pladser på strækningerne Roma-Milano og retur og Bari-Venezia og retur.

Hvert år fastsætter de ansvarlige organer de maksimale priser i forhold til inflationsraten i det foregående år beregnet på basis af ISTAT's generelle forbrugerprisindeks.

Hvis der i et halvårs gennemsnit registreres en ændring i vekselkursen mellem EURO og USD og/eller i brændstofprisen på over 5 %, skal billetpriserne ændres i forhold til den registrerede ændring.

Ministeren for infrastruktur og transport foretager, med den sicilianske regionspræsidents godkendelse, hvert halve år en eventuel tilpasning af billetpriserne på basis af en undersøgelse foretaget af et teknisk paritetisk udvalg sammensat af en repræsentant udpeget af ENAC og af en repræsentant udpeget af regionen Sicilien, der konsulterer befordrerne på de pågældende ruter.

Den eventuelle tilpasning anvendes fra det efterfølgende halvår.

Tilpasningen meddeles alle de selskaber, der befordrer passagerer på de pågældende ruter, og meddeles Europa-Kommissionen med henblik på offentliggørelse i De Europæiske Fællesskabers Tidende.

2.5. Tjenesteydelsens kontinuitet

Undtagen i tilfælde af force majeure må antallet af annullerede afgange af grunde, der direkte kan tilskrives befordreren, for hver IATA-flysæson ikke overstige 1 % af antallet af fastsatte afgange.

Befordreren skal garantere tjenesterne i mindst 12 på hinanden følgende måneder og må ikke ophøre hermed, uden at give seks måneders varsel.

3. EF-luftfartsselskaberne meddeles hermed, at manglende overholdelse af forpligtelserne til tjeneste, som forvaltning af ovennævnte ruter gælder, kan medføre administrative sanktioner eller domstolsafgørelser.